Jäämerestä tunnistettiin muun muassa muovikelmun paloja, siimankappaleita sekä kosmetiikan ja pesuaineinen mikromuovirakeita. © Andres Cozar

Pohjoinen jäämeri muovittuu. Tutkijat ovat kairanneet muoviroskaa niin merijäästä kuin onkineet sitä pohjan syvänteistä. Nyt niitä siivilöitiin pintavesistä.

Andrés Cózar Cádizin yliopistosta kollegoineen keräsi näytteitä 60–80 leveyspiirin väliseltä alueelta pohjoisesta.

Tiheäsilmäisen haavin annettiin haukkoa vettä 42 paikasta 15 senttimetrin syvyydeltä aina parin kilometrin matkalta kerrallaan. Veden suolaisuus ja lämpötila mitattiin jokaisesta näytekohdasta 0,5 ja 20 metrin syvyydestä.

Näytteiden sisältö tutkittiin kahteen kertaan mikroskoopin avulla. Kaikki muoviroskat noukittiin talteen ja luokiteltiin – alle 0,33 millimetriä pienempi mikromuovi ei tosin jäänyt tutkijoiden verkkoihin.

Reilusta kolmasosasta näytteistä ei löytynyt lainkaan muovia, mutta Grönlanninmereltä ja Barentsinmereltä sitäkin enemmän, ryhmä raportoi Science Advances -tiedelehdessä.

Muovinpaloja ja -hituja kellui vedenpinnassa jopa satojatuhansia neliökilometrillä, tutkijat laskivat. Keskiluvut olivat samoja kuin valtamerten suurissa jätepyörteissä lähempänä päiväntasaajaa.

Muoviroska uhkaa merieläimiä.

Jäämeren muovijätteen koostumus viittaa siihen, että valtaosa siitä on peräisin kaukaa, kuten Iso-Britanniasta ja Yhdysvaltain itärannikolta.

Kun tutkijat kartoittivat roskien reittiä satelliittipoijujen avulla, vahvistui, että muovia tosiaan virtaa Pohjois-Atlantilta valtamerten termohaliini- eli lämpösuolavesikierron kyydissä kohti napaa. Se on kuin liukuhihna, joka dumppaa jätettä pohjoiseen, he vertaavat.

Muoviroska uhkaa merieläimiä. Ne eivät esimerkiksi erota muovihituja planktonista ja syövät niitä. Muovi voi myös rikastua ravintoketjussa ihmiseen.

Lue lisää vesien muovipulmasta Suomen Kuvalehden artikkelista.